Rusland beskuldig Oekraïne vir karbom waarin ideoloog se dogter sterfAleksandr Dugin (Foto: Fars Media Corporation via Wikimedia Commons) Rusland se vernaamste intelligensieagentskap, die FSB, het Maandag gesê Oekraïne is verantwoordelik vir ŉ karbom in die buitewyke van Moskou wat die lewe van ŉ Russiese ideoloog, Aleksandr Dugin, se dogter geëis het. Dugin, ŉ ultranasionalistiese intellektueel en ŉ uitgesproke ondersteuner van die Kremlin se aanval op Oekraïne, was vermoedelik die teiken van die aanval. “Dit was ŉ voorbereide aanval en is uitgevoer deur Oekraïne se spesiale dienste,” het die FSB in ŉ verklaring gesê waaroor Russiese nuusagentskappe berig het. Volgens die mediaberigte het die oortreder, ŉ vroulike Oekraïner wat in 1979 gebore is, Sondag na Estonia gevlug. Die FSB het die vrou as Natalia Vovk uitgeken. Daria Dugina is Saterdag dood toe ŉ bom, wat in ŉ Toyota Land Cruiser geplaas is, afgegaan het. Sy het op ŉ snelweg sowat 40 km buite Moskou gery. Russiese president Wladimir Poetin het Maandag sy “innige meegevoel en ondersteuning” betuig ná Daria se afsterwe. Volgens haar het sy “met haar dade bewys wat dit beteken om ŉ patriot van Rusland te wees”. Volgens die FSB het die aanvaller in Julie 2022 in Rusland aangekom saam met haar minderjarige dogter. Sy het ŉ woonstel gehuur in dieselfde gebou as waar Daria gebly het. Die vermeende aanvaller het Daria in ŉ Mini Cooper agtervolg waarvan die nommerplate in Kazakhstan uitgereik is. Die aanvaller was Saterdag ook by ŉ fees buite Moskou wat Dugin en sy dogter bygewoon het. Plaaslike media berig Daria het terelfderure haar pa se motor geleen. Dugin (60), ook bekend as “Poetin se Raspoetin” of “Poetin se brein”, is uitgesproke oor die strewe na die vereniging van Russiessprekende gebiede in ŉ nuwe Russiese ryk. Hy is op ŉ lys van Westerse sanksies geplaas ná Rusland die Krim in 2014 geannekseer het. Hy het dié skuif ook ondersteun. Mykhaylo Podolyak, ŉ presidensiële raadgewer in Oekraïne, het Sondag ontken dat Kiëf op enige manier betrokke was in die bomaanval.